Αξιολόγηση δύο αμιγώς ολοκεραμικών διαβλεννογονίων εμφυτευματικών τμημάτων εσωτερικής ένωσης
Authors: Πάλλης Κωνσταντίνος 
Published: January 2014

ΣΚΟΠΟΣ: Ο σκοπός της συγκεκριμένης Διδακτορικής Διατριβής ήταν να αξιολογήσει τα χαρακτηριστικά δύο εμπορικά διαθέσιμων αμιγώς ολοκεραμικών διαβλεννογόνιων τμημάτων. ΥΛΙΚΑ ΚΑΙ ΜΕΘΟΔΟΙ: Δύο διαφορετικοί τύποι αμιγώς ολοκεραμικών διαβλεννογόνιων τμημάτων επί εμφυτευμάτων χρησιμοποιήθηκαν: (a) ITI Anatomic IPS e.max, ITI Dental Implant System, Institute Straumann AG, Waldenburg, Switzerland and (b) Dentsply, Friadent, Xive Cercon Abutment Straight. Ένα δείγμα από το κάθε εμφυτευματικό σύστημα αξιολογήθηκε ως προς τις όμμορες επαφές μεταξύ κεραμικού διαβλεννογόνιου τμήματος και εσωτερικής ένωσης του κυρίως εμφυτεύματος. Η αξιολόγηση αυτή έγινε με τη χρήση ψηφιακών οπισθοφατνιακών ακτινογραφιών πριν και μετά την τελική κοχλίωση των διαβλεννογόνιων τμημάτων. Οι εξεταζόμενες ψηφιακές οπισθοφατνιακές ακτινογραφίες ήταν μεγαλύτερες από τις κλασσικές αναλογικές και υψηλής ανάλυσης. Το φορτίο αποφόρτισης δύο ολοκεραμικών διαβλεννογόνιων τμημάτων, ένα από κάθε εμφυτευματικό σύστημα, μετρήθηκε πέντε φορές για κάθε δείγμα. Κάθε μέτρηση καταγράφθηκε με ψηφιακό ροπόκλειδο. Μεταξύ κοχλίωσης και αποκοχλίωσης υπήρξε διάστημα δύο λεπτών. Δέκα ολοκεραμικά διαβλεννογόνια τμήματα από το κάθε εμφυτευματικό σύστημα εξετάστηκαν για στατικό φορτίο θραύσης με τη χρήση του μηχανήματος Instron σε ταχύτητα 5 mm/minute. Τα τελικά φορτία θραύσης κατεγράφθησαν. Τα αποτελέσματα χρησιμοποιήθηκαν τόσο για τη σύγκριση των δύο εξεταζομένων εμφυτευματικών συστημάτων όσο και για τη σύγκριση των εμφυτευματικών συστημάτων αυτών με ανάλογα εμφυτευματικά συστήματα που χρησιμοποιούν το ίδιο υλικό κατασκευής αλλά διαφορετική τεχνοτροπία. ΑΠΟΤΕΛΕΣΜΑΤΑ ΚΑΙ ΣΥΜΠΕΡΑΣΜΑΤΑ:Με τους περιορισμούς της παρούσας Διδακτορικής Διατριβής τα αποτελέσματα έδειξαν:i) Τα προκατασκευασμένα αμιγώς ολοκεραμικά διαβλεννογόνια τμήματα μπορούν να ανταπεξέλθουν σε μεγαλύτερες δυνάμεις από εκείνες που αναπτύσσονται στον πρόσθιο οδοντικό φραγμό που πρόκειται να χρησιμοποιηθούν. ii) Το μέσο φορτίο θραύσης του κάθε εμφυτευματικού συστήματος δεν ήταν στατιστικά σημαντικό. Το ίδιο όμως δεν συνέβαινε για τα άκρα αυτού (ελάχιστο και μέγιστο φορτίο). iii) Το μέσο φορτίο θραύσης του κάθε εξεταζόμενου εμφυτευματικού συστήματος ήταν πλησίον των μέσων τιμών θραύσης άλλων ολοκεραμικών συστημάτων, κατασκευασμένων από το ίδιο υλικό - οξείδιο του ζιρκονίου, αλλά με διαφορετική τεχνική κατασκευής. iv) Οι όμμορες επαφές διαβλεννογόνιου τμήματος - εμφυτεύματος ήταν διαφορετικές πριν και μετά την τελική κοχλίωση κυρίως για το εμφυτευματικό σύστημα Friadent, Dentsply. v) Οι όμμορες επαφές μεταξύ διαβλεννογόνιων τμημάτων και κυρίως εμφυτεύματος ήταν διαφορετικές μεταξύ των δύο εξεταζομένων εμφυτευματικών συστημάτων. vi) Το μέσο φορτίο θραύσης μεταξύ των εξεταζομένων διαβλεννογόνιων τμημάτων ήταν διαφορετικό, ίσως εξαιτίας του διαφορετικού σχήματος και μήκους αυτών. vii) Το μέσο φορτίο αποφόρτισης ήταν: α) 29.96 Ncm για το εμφυτευματικό σύστημα ITI Straumann και β) 24.54 Ncm για το εμφυτευματικό σύστημα Friadent, Dentsply. viii) Για κάθε εμφυτευματικό σύστημα ο οδοντίατρος οφείλει να ακολουθήσει συγκεκριμένες παραμέτρους ούτως ώστε να επιτευχθεί το επιθυμητό αποτέλεσμα. ix) Και τα δύο ολοκεραμικά διαβλεννογόνια τμήματα μπορούν να χρησιμοποιηθούν κλινικά με λιγότερα ενδιάμεσα στάδια (επεξεργασία και κατασκευή σε οδοντοτεχνικό εργαστήριο) απ' ότι άλλα κεραμικά εμφυτευματικά συστήματα